### Beslutningstema

Der holdes dialogmøde med Tønder Erhvervsråd om strategier på erhvervsområdet.

### Historik

Tønder Kommune indgår hvert år en resultatkontrakt med Tønder Erhvervsråd, som behandles i Økonomiudvalget og sendes til endelig godkendelse i Kommunalbestyrelse. I forbindelse med godkendelse af kompetenceplaner for de politiske udvalg i februar blev kompetencen delt, således at erhvervsrådets strategiske indsatser hører under Klima-, Vækst- og Udviklingsudvalget, mens økonomisk tilskud og resultatkontrakt hører under Økonomiudvalget.

### Sagsfremstilling

Tønder Erhvervsråds strategiske indsatser er en del af resultatkontrakten. Resultatkontrakten er derfor relevant for både Klima-, Vækst- og Udviklingsudvalget og Økonomiudvalget. Der er tilrettelagt følgende proces for at skabe sammenhæng i arbejdet.

7. december: Formand, næstformand og direktør for Tønder Erhvervsråd deltager i dialogmøde med Klima-, Vækst- og Udviklingsudvalget. Dialogen sker med udgangspunkt i Tønder Erhvervsråds udkast til resultatkontrakt.

19. januar: Økonomiudvalget behandler resultatkontrakt for 2023 og årsrapport for 2022

26. januar: Kommunalbestyrelsen behandler resultatkontrakt for 2023 og årsrapport for 2022

Efter dialogmødet i Klima-, Vækst- og Udviklingsudvalget har Tønder Erhvervsråd mulighed for at tilrette udkastet til resultatkontrakt, inden det behandles på Økonomiudvalgsmødet i januar.

Af kompetenceplanen for Klima-, Vækst- og Udviklingsudvalget fremgår, at der i samarbejde med Tønder Erhvervsråd arbejdes med følgende tre strategier:

1. Strategi for erhvervsfremme

2. Strategi for etablering af virksomheder

3. Strategi for arbejdskraft

Derudover hører det grænseoverskridende samarbejde og indsatsen med klima og miljø under Klima-, Vækst- og Udviklingsudvalget. Disse emner er derfor også relevante i dialogen.

Tønder Erhvervsråd sikrer sammenhæng mellem resultatkontrakten og Tønder Kommunes Visions- og Strategiplan 2022-2025.

Der er afsat 1 time til dialogmødet.

### Kommunaldirektøren indstiller,

at der på baggrund af dialogen aftales eventuelle tilretninger af resultatkontrakten.

### Beslutning

Der blev gennemført dialog med Tønder Erhvervsråd. Der udsendes en skrivelse til erhvervsrådet som opfølgning på mødet.

Der planlægges 4 dialogmøder årligt, hvor der arbejdes med udvalgte temaer.